Diari Oficial de la Generalitat Valenciana


Sumari del DOGV 5108, del 06-10-2005 (2005/11130)

ORDE de 4 d'octubre de 2005, del conseller de Justícia i Administracions Públiques, per la qual es deleguen competències en matèria de personal, en determinats òrgans de l'administració del Govern Valencià.
--------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5108

Data del DOGV
:   06-10-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/11875


Data del document
:   04-10-2005

Organisme emissor
:   Conselleria de Justícia i Administracions Públiques

Tipus de document
:   Ordre

Correcció d'errades

Anàlisi jurídica

 Descriptors 

:   * administració regional
    * competència administrativa
    * delegació de poders

ORDE de 4 d'octubre de 2005, del conseller de Justícia i Administracions Públiques, per la qual es deleguen competències en matèria de personal, en determinats òrgans de l'administració del Govern Valencià. [2005/A11015]
  
La busca de la millora contínua en la prestació de servicis que desplega l'administració de la Generalitat Valenciana i la necessitat de millorar l'atenció directa als ciutadans, duu a plantejar distints sistemes d'organització i gestió dirigits a satisfer els requeriments dels usuaris dels servicis públics.
  
D'altra banda, l'experiència acumulada en la gestió dels recursos humans ha de tindre en compte la singularitat que representa, per a la gestió de la funció pública, el supòsit concret de la prestació dels servicis d'atenció directa a l'usuari, en els quals es requerix habilitar uns mecanismes per a la cobertura dels llocs, basats en els principis d'agilitat en la gestió, eficàcia i, sobretot, immediatesa en la satisfacció de la demanda, sempre respectant, en tot cas, els principis constitucionals d'igualtat, mèrit, capacitat i publicitat.
  
Per a la consecució pràctica dels principis de proximitat i immediatesa, cal la delegació de determinades atribucions en aquells centres directius amb responsabilitat en l'atenció directa als ciutadans.
  
A la consecució d'eixe objectiu va respondre la publicació de l'Orde de 21 de desembre de 2004, del conseller de Justícia i Administracions Públiques, per la qual es van delegar determinades atribucions en diversos òrgans de l'administració del Govern Valencià i, ara, cal ampliar els supòsits en aquells punts en què la realitat ha superat les previsions.
  
En conseqüència i de conformitat amb el que preveu l'article 68 de la Llei 5/1983, de 30 de desembre, de Govern Valencià, en relació amb el que disposa l'article 13 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, de modificació de l'anterior, per tal d'aconseguir una major garantia d'agilitat i simplificació de tràmits en matèria de funció pública en allò referent a la provisió temporal de llocs de treball de l'administració del Govern Valencià,
  
ORDENE
  
Article 1. Delegació de competències
  
Delegar en les sotssecretaries de les conselleries de Cultura, Educació i Esport, i de Benestar Social, i en la Direcció General del Servef, els nomenaments i cessaments del personal funcionari interí i la contractació i cessament del personal laboral temporal, en els supòsits de nomenaments i contractacions que tinguen com a objecte la substitució del personal per incapacitat temporal, llicències per maternitat, llicències per matrimoni, llicències sense retribució, plans de vacances, permís sindical i acumulacions de tasques en llocs d'atenció directa, sempre que es tracte de:
  
a) personal no docent adscrit als centres d'ensenyament dependents de la Conselleria de Cultura, Educació i Esport amb funcions d'atenció directa al públic.
  
b) personal adscrit als centres dependents de la Direcció General de Servicis Socials, Direcció General de Família, Menor i Adopcions, i Direcció General d'integració Social de Discapacitats, sanitari i no sanitari, amb funcions d'atenció directa a l'usuari.
  
c) personal adscrit als centres Servef d'ocupació i als centres Servef de formació amb funcions docents, i els de caràcter administratiu i subaltern, sempre que la situació que motive dita substitució es produïsca en períodes lectius.
  
Article 2. Borses d'ocupació específiques
  
Amb la finalitat exclusiva d'atendre les substitucions temporals dels llocs d'atenció directa detallats, i únicament en els supòsits també assenyalats, es constituiran, sempre respectant els criteris establits en l'Orde de 10 de novembre de 2004, de la Conselleria de Justícia i Administracions Públiques, sobre la regulació de borses d'ocupació temporal per a proveir provisionalment llocs de treball de l'administració del Govern Valencià, borses d'ocupació específiques per a substitucions temporals en llocs d'atenció directa, en la Conselleria de Cultura, Educació i Esport, en la de Benestar Social i en el Servef, corresponent la gestió de cadascuna d'elles a la respectiva conselleria i a l'esmentat organisme autònom.
  
Article 3. Comissions delegades
  
Per al seguiment de la constitució i funcionament de les borses previstes en l'article anterior, la Comissió de Seguiment de les Borses d'Ocupació Temporal, constituïda a l'empara de l'article 12 de l'Orde de 10 de novembre de 2004, de la Conselleria de Justícia i Administracions Públiques, podrà acordar la creació de comissions delegades especifiques.
  
Article 4. Adopció de resolucions
  
1. Les resolucions administratives que s'adopten per delegació indicaran expressament esta circumstància i es consideraran dictades per l'òrgan delegant.
  
2. Igualment, en els contractes laborals de duració determinada que es formalitzen en virtut de la delegació que conté esta orde, es farà constar expressament la dita circumstància, i es consideraran formalitzats per l'òrgan delegant.
  
3. La delegació de competències no serà obstacle perquè puga advocar-se el coneixement i resolució de tots els assumptes que es considere procedent, la qual, igualment, podrà ser revocada en qualsevol moment, d'acord amb el que preveu l'article 68.5 de la Llei 5/1983, de Govern Valencià.
  
DISPOSICIÓ TRANSITÒRIA
  
Règim transitori
  
Fins al moment en què es constituïsquen les borses d'ocupació específiques per a les substitucions temporals en llocs d'atenció directa, la Conselleria de Cultura, Educació i Esport, la Conselleria de Benestar Social i el Servef procediran a cobrir els dits llocs en els termes que acorde la Comissió de Seguiment de les Borses d'Ocupació Temporal, sempre respectant els principis d'igualtat, mèrit, capacitat i publicitat a què fa referència el paràgraf segon de l'article 5 de la Llei de la Funció Pública Valenciana.
  
DISPOSICIÓ FINAL
  
Entrada en vigor
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
València, 4 d'octubre de 2005
  
El conseller de Justícia i Administracions Públiques,